Quoniam generacio preterit, generacio advenit, terra vero imperpetuum manet, notum sit omnibus, tam futuris quam presentibus, quod Bernardus, sacerdos ecclesie de Sanctis, quandam decimam apud eandem villam de domino Stephano de Cassaim in vadio accepit, et pro ea IIIIxx libras Solviniacensis monete et mille solidos Giomensis monete tradidit, quam decimam idem Bernardus Sancti-Germani ecclesie Autisiodorensis, eo pacto quo habebat, concessit; et ne aliquod impedimentum, quod absit, intervenire posset, predictus Stephanus de Cassaim hoc laudavit, et dominus Gaufridus Sancti-Verani, de cujus casamento predicta est decima, hoc idem laudavit et ab Hugone, fratre suo, laudari fecit. Quod ut firmius teneretur, litteris presentibus suo sigillo impressis hoc pactum confirmavit; et si aliquis hujusmodi facto obviare presumeret, se erga omnes defensorem promisit, tali tamen condicione quod ipse, vel heredes sui, quando voluerint, poterunt redimere. Istud factum est apud Sanctum-Veranum, ante Sancti-Verani ecclesiam, que est in castro. Cujus rei testes sunt X in carta notati.